Digitaalisesti muistikortille valokuvaaminen on jo vuosia jättänyt perinteiselle kinofilmille kuvaamisen varjoonsa. Filmille kuvaajia on kuitenkin vielä olemassa, mutta filmien kehityskoneita ei valokuvausliikkeistä juurikaan löydy.

Mistä on kyse? Kinofilmille kuvattujen valokuvien kehityskone on melko harvinainen näky valokuvausliikkeissä.

Myöskään filmille kuvaavia kameroita ei juurikaan ole saatavilla.

Valokuvausliikkeen työntekijät näkevät kehitettävissä valokuvissa monenlaisia asioita.

Joensuulaisen valokuvausliikkeen takahuoneesta löytyy ulkoisesti suurta tulostinta tai skanneria muistuttava filmikuvien kehityskone. Se on yksi viimeisistä Joensuussa.

Teknologian kehittyessä ja digitaalisen valokuvaamisen jyrätessä laite on jäämässä vuosi vuodelta vähemmälle käytölle. Käyttöä sillä kuitenkin on vielä on.

– Nyt kesäaikaan kone laulaa noin 7-10 rullan päivätahdilla. Filmikuvaamisen sesonkiaikana pyöritimme koneessa noin 150 rullaa päivässä ympäri vuoden. Ei tämä kuitenkaan mikään bisnes enää ole, mutta pidämme sitä kuitenkin tärkeänä palveluna, Kuvanmaailman osakasyrittäjä Sami Vuomajoki kertoo.

Suurin filminkehityspalveluita käyttävä asiakaskunta hänen on helppo nimetä.

– Vanhempi väki, joka ei ole halunnut lähteä digiaikaan. Myös monissa häissä on paljon juhlaväen käytössä olevia kertakäyttökameroita, joiden filmit kehitetään sitten täällä.

Vuomajoki muistelee, että filmien kiikuttaminen heidän liikkeeseen väheni vuosien 2006 ja 2007 aikana. Viimeisen kerran filmiä käyttävä uusi kamera myytiin pari vuotta aiemmin.

– Uusia filmikameroitahan ei oikeastaan saa enää mistään. Silti joskus vielä tänä päivänäkin asiakkaat saattavat tulla kyselemään, että vieläkö saa filmikameran ostettua. Jotkut saattavat tuoda vanhoja toimivia filmikameroita tänne. Joskus saatammekin ottaa filmiä käyttäviä järjestelmäkameroita myyntiin, mutta pääasiassa, totta kai, myymme kortille tallentavia kameroita.

Hauskoja ja ikäviä kuvia

Lähes 20 vuotta valokuvausliikkeessä työskennelleellä Vuomajoella on monenlaisia muistoja filmien kehittämisen sesonkiajoilta.

– On sitä nähnyt paljon hauskoja kuvia, mutta myös paljon ikäviä kuvia. Aikoinaan teimme kuvia esimerkiksi keskussairaalalle ja poliisille. Niissä kuvissa tuli nähtyä paljon aika ikäviäkin juttuja.

Vaitiolovelvollisuuteen vedoten en kommentoi enempää. Sami Vuomajoki

Jäikö mieleen jotakin erityistä kuvaa?

– On jäänyt mieleen, mutta vaitiolovelvollisuuteen vedoten en kommentoi enempää, Vuomajoki naurahtaa

Tarvittaessa kuvat voidaan kehittää myös niin, ettei kuvia näe edes niiden kehittäjä. Tällä on kuitenkin kääntöpuolensa.

– Normaalistihan säädämme kaikkiin kuviin valotusta ja värejä, niin että etenkin ihmiset tulevat niissä esiin. Jos asiakas haluaa, että mekään emme näe kuvia niin sitten automatiikka hoitaa kaiken. Se on sitten herran hallussa, että minkälaiset kuvat sieltä tulee. Hyvin harvoin näitä tilanteita kuitenkin tulee vastaan.

Korjattu 11.8. Liikkeessä kehitetään päivässä 7-10 kinofilmirullaa, ei 70, kuten alkuperäisessä jutussa kerottiin.